कोहलपुरमा पनि गोलभेँडा दलेर होली मनाइयो
कोहलपुरलाई पर्यटकीय गतिविधिसँग जोड्ने उद्देश्यका साथ बाँकेको कोहलपुरमा पहिलो पटक ‘गोलभेँडा उत्सव नेपाल–२०२३’ आयोजना गरेर मंगलबार होली मनाइएको छ ।
सिराज खान नेपालगञ्ज, फागुन २३ गते । कोहलपुरलाई पर्यटकीय गतिविधिसँग जोड्ने उद्देश्यका साथ बाँकेको कोहलपुरमा पहिलो पटक ‘गोलभेँडा उत्सव नेपाल–२०२३’ आयोजना गरेर मङ्गलबार होली मनाइएको छ । नेपाल एसोसिएसन अफ टुर एन्ड ट्राभल एजेन्ट्स (नाट्टा) बाँके च्याप्टरको आयोजनामा कोहलपुरमा ‘ला टोमाटिनो फेस्टिवल’ आयोजना गरेर गोलभेँडा दलेर होली खेलिएको हो ।गोलभेँडाकाे रङसँगै होली मनाऔं भन्ने नाराका साथ मनाइएको सो होलीमा सहभागी सबैले पानी र रङको विकल्पमा पाकेको टमाटर दलेका थिए । किसानको उत्पादनलाई बजार खोज्नुका साथै कोहलपुरलाई पर्यटकीय गतिविधिसँग जोड्ने उद्देश्यले नाट्टा बाँके च्याप्टरले गोलभेंडा उत्सव गरेको नाट्टा बाँकेका अध्यक्ष श्रीराम सिग्देलले बताउनुभयो । यस्तो आयोजनाले कोहलपुरलाई एकातिर पर्यटक आकर्षित गर्न सहयोग गर्ने र अर्कोतिर किसानले आफ्ना उत्पादनको मूल्य पाउने विश्वास उहाँले व्यक्त गर्नुभयो । सेन्थेटिक रङले पार्ने नकारात्मक असरबाट पनि जोगिन यो कार्यक्रम गरिएको नाट्टा बाँके च्याप्टरले जनाएको छ ।आयोजकले टोमाटिनो फेस्टिभलका लागि आवश्यक गोलभेँडा सिधै किसानबाट खरिद गरेका थिए । कोहलपुर र वैजनाथमा किसानसँग समन्वय गरेर गोलभेँडा खरिद गरेर सोही दलेर भव्य होली मनाइएको कोहलपुरका मेयर पूर्णप्रसाद आचार्यले बताउनुभयो । उहाँले यो आयोजनाले नयाँपन दिनुका साथै पर्वलाई पर्यटन र आर्थिक विकाससँग पनि जोडिएको बताउनुभयो । 